Jamaikos vėliava
Jamaikos vėliava – stačiakampiame lauke įžambus Šv. Andriaus auksinis kryžius. Vėliavos galvoje ir papėdėje esantys laukai – žali, o dešinėje ir kairėje – juodi. Auksinė spalva simbolizuoja saulės šviesą ir gamtos turtus, žalia – viltį ir žemdirbystės įvairovę, o juoda – stiprybę ir Jamaikos tautos kūrybingumą bei patirtus sunkumus. Vėliava ypatinga – tai vienintelė valstybinė vėliava, kurioje nėra baltos, raudonos, mėlynos spalvos. Vėliava įteisinta 1962 m. rugpjūčio 6 d. Ši diena taip pat yra Jamaikos nepriklausomybės diena.